Subject: Ettepanek haldusjärelevalve algatamiseks ja õiguspärasuse hinnangu andmiseks – komisjonitasu arvestuspraktika (Põhja-Pärnumaa vald; 10.02.2026)
From: "Maarja Maranik" <[email-masked]>
To: "Justiits- ja Digiministeerium" <[email-masked]>
Cc: "Victoria Tamme - JUSTDIGI" <[email-masked]>, "Kairit Kirsipuu - JUSTDIGI" <[email-masked]>
Date: Mon, 2 Mar 2026 18:35:35 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Austatud Justiits- ja Digiministeerium

Palun hinnata ning vajadusel algatada riiklik haldusjärelevalve
Põhja-Pärnumaa valla praktika õiguspärasuse üle, mis puudutab volikogu
komisjonide koosolekute tasu arvestamist olukorras, kus samal päeval
toimuvad komisjoni eraldi koosolekuosa(d) ning eraldi komisjonide
ühiskoosoleku osa, kuid komisjonitasu arvestatakse ühe koosolekuna või on
arvestuse alus selle kohta ebaselge.

Asjaolud

1.	10.02.2026 toimus haridus- ja noorsootöökomisjoni koosolek
algusega kell 15.00 (kohtumine koolijuhtidega).
2.	Samal päeval algas kell 16.00 komisjonide ühiskoosoleku osa
(Põhja-Pärnumaa valla 2026. aasta eelarve I lugemine), milles osalesid
lisaks hariduskomisjonile ka teised komisjonid.
3.	Protokollidest nähtub, et päevakorra esimene punkt toimus üksnes
hariduskomisjoni osalusel ning teised komisjonid liitusid alles järgmise
päevakorrapunkti arutamisel. Protokollides on fikseeritud ka ajapiir,
millal hariduskomisjoni osa lõppes ja millal algas ühine arutelu.
4.	Protokollidest nähtub, et pärast ühiskoosoleku osa lõpetamist
jätkus sotsiaalkomisjoni koosolek eraldi, mis kinnitab, et sama päeva sees
toimusid lisaks ühisele arutelule ka eraldi komisjonikoosolekud.
5.	Selgitan, et olen volikogu haridus- ja noorsootöökomisjoni ning
revisjonikomisjoni liige. Veebruari 2026 palgateatisest nähtub, et mulle
on arvestatud komisjonide töö tasu 60 eurot (üks koondsummana esitatud
arvestus).

Õiguslik raamistik ja probleem

Põhja - Pärnumaa Vallavolikogu 19.04.2023 määruse nr 7
<https://www.riigiteataja.ee/akt/428042023007?leiaKehtiv>  § 5 lg 1 järgi
makstakse volikogu komisjoni liikmele 60 eurot komisjoni koosolekul
osalemise eest. Sama paragrahvi lg 2 näeb ette et komisjonide ühiskoosolek
loetakse üheks koosolekuks juhul, kui volikogu komisjonid peavad kõikides
volikogu esimehe poolt arutelule suunatud küsimustes ühiskoosoleku.

10.02.2026 koosoleku korraldusest (kutsed ja protokollid) tuleneb, et
vähemalt üks küsimus arutati ainult hariduskomisjonis ning alles seejärel
toimus eraldi ühiskoosoleku osa. Seetõttu tekib põhjendatud kahtlus, et
määruse nr 7 § 5 lg 2 tingimus “kõikides küsimustes” ühiskoosoleku
pidamiseks ei ole täidetud ning komisjonitasu arvestamine ühe koosolekuna
(või arvestusviis, mis ei erista protokollides fikseeritud koosoleku osi
ja osalejate ringi) ei vasta kehtivale korrale ega ole üheselt
kontrollitav.

Avalik huvi seisneb volikogu liikmetele makstavate tasude arvestuse
läbipaistvuses, kontrollitavuses ja ühtses praktikas ning selles, et
arvestus vastaks kutsetes ja protokollides fikseeritud tegelikele
asjaoludele.

Palun:

1.	anda kirjalik hinnang, kas Põhja - Pärnumaa valla komisjonitasu
arvestuspraktika 10.02.2026 koosolekute puhul on kooskõlas volikogu
määruse nr 7 § 5 lg 1 ja lg 2 regulatsiooniga;
2.	juhul kui ministeerium leiab, et praktika ei ole kooskõlas kehtiva
korraga, palun esitada see järeldus kirjalikult koos põhjenduste ja
viidetega õigusnormidele ning vajadusel asjakohasele praktikale;
3.	kui ministeerium leiab, et järelevalvemenetluse algatamise
eeldused on täidetud, palun algatada riiklik haldusjärelevalve ning
kaaluda vallale ettekirjutuse tegemist arvestuspraktika korrastamiseks ja
vajadusel arvestuse korrigeerimiseks.

Palun teavitada mind kirjalikult, kas ja millises vormis ministeerium asub
asja menetlema ning milliseid täiendavaid dokumente või täpsustusi
menetluses vajate. Palun märkida ka, millise tähtaja jooksul on võimalik
saada vastus või edasine menetlusinfo.

Kui ministeerium leiab, et pöördumine ei kuulu Justiits- ja
Digiministeeriumi pädevusse, palun edastada see pädevale asutusele või
anda selge viide, millise asutuse poole ja millisel õiguslikul alusel
sellises küsimuses pöörduda.

Lisad

1.	Haridus- ja noorsootöökomisjoni kutse 10.02.2026 (PDF) – algus
15.00.
2.	Haridus- ja noorsootöökomisjoni täiendatud kutse (PDF)
3.	Komisjoni(de) ühiskoosoleku kutse(d) 10.02.2026 (PDF) – algus
16.00, osalenud komisjonid.
4.	Volikogu ühiskomisjoni protokoll 10.02.2026
<https://atp.amphora.ee/pparnumaavv/index.aspx?o=908&o2=-1&u=-1&hdr=hp&dsc
hex=1&sbr=all&tbs=all&dt=&sbrq=protokoll&itm=492876&clr=history&pageSize=2
0&page=1>  (PDF) - dokumendiregistris on sama koosoleku kohta koostatud
iga osalenud komisjoni kohta eraldi protokoll; protokollid on sisult
identsed.
5.	Veebruari 2026 palgateatis (komisjonide töö tasu 60 eurot).
6.	Vallasekretäri Tiina Rohti vastus minu 27.02.2026 pöördumisele.

Lugupidamisega,

Põhja-Pärnumaa valla volinik

Maarja Maranik